Thankgiving Day, tradicija duga skoro 400 godina
Dan zahvalnosti u Sjedinjenim državama je blagdan porodičnog okupljanja, uživanja u hrani, poklanjanja onima koji su u nevolji.
Taj običaj traje 60 godina, od 1947. kada je tadašnji američki predsjednik Harry Truman pomilovao prvu ćurku. Ove godine, u povodu sutrašnjeg Dana zahvalnosti, dvije ćurke iz američke savezne države Indijana stigle su u Bijelu kuću, pred predsjendika Busha, koji ih je na prigodnoj ceremoniji u Vrtu ruža, poštedio. “Neka ostatak njihovog života protekne u radosnom ćurlikanju i neka Amerikanci uživaju praznik u ljubavi i miru'' – rekao je gospodin Bush. Pošteđene ćurke će avionom biti prebačene u Disney World, zabavni park na Floridi, gdje će im biti ukazana još jedna ''počast''. Naći će se, naime na čelu lokalne parade za Dan zahvalnosti. Nakon parade ćurke, nazvane May i Flower, biće dio atrakcija tamošnjeg zoološkog vrta. U kraćem govoru prilikom pomilovanja ćurki predsjednik Bush je iskazao zahvalnost dobroj žetvi, jakoj ekonomiji i hrabrosti američkih vojnika. “Oni sa ponosom nose uniformu ove zemlje. Oni su ponudili svoje živote u našu odbranu. I svake godine, na hiljade novih dobrovoljaca se pridužuje njihovim plemenitim redovima održavajući našu sigurnost. Na Dan zahvalnosti oni i njihove porodice su u našim molitvama i našim mislima. Hvala im.'' Predsjednik Bush i prva dama Laura će Dan zahvalnosti provesti u predsjedničkom odmaralištu Camp David, nedaleko od Washingtona, dok će rekordno veliki broj Amerikanaca putovati, kako bi se našli na okupu sa svojim najdražim. Uz trpezu na kojoj je – kako rekosmo - tradicionalno neizbježna pečena ćurka.